《游石鼓次柯德初韵》
宋代·程洵

簿书尘涴人，高士莫肯顾。我穷敢言高，糊口随所遇。

一遭猿鹤嗔，讵能虫鱼注。读礼尺不盈，披易体忘互。

案惟朱墨尘，吏执符移付。催科本虽拙，勉强亦备数。

有时迅檄来，又办走长路。名山谩在眼，俗驾不容驻。

兹游岂无意，发兴亦已屡。心知江山奇，远目当与寓。

冠裳裹病躯，汲汲忘旦暮。今日复何日，从君举幽步。

柳深尚藏乌，水浅可立鹭。离离网举鱼，隐隐舟横渡。

登临得胜地，一览万景聚。况远城市喧，无复尘埃污。

六籍烂星罗，百氏纷云布。窗虚明照人，几净寒生雾。

仰止夫子堂，敬诵昌黎句。文章何足言，道义有真趣。

由来重儒学，所贵通世务。恨我拙且迂，浪奉先生屦。

明朝九衢尘，回道迹已故。重来定何时，诗就发如素。

作者简介：程洵，字允夫，南宋婺源（今属江西省）人。为朱熹门人，潜心理学，是程朱学派的重要学者。孝宗淳熙十一年（1184）始出任衡阳主簿。十四年又暂代石鼓书院山长，以宣扬朱子张子之学为要务，一时“士友云集，登其门者，如出晦庵之门”（清康熙《衡州府志》）。在衡期间留有题咏石鼓诗若干首，旧志收录4首。曾为衡阳花药山杜（甫）黄（庭坚）二公祠作记，并编纂首部《石鼓书院志》（后散失）。后任卢陵录参，以伪学去官。著有《克斋集》。